b'\n_START_ARTICLE_\nNazareth\n_START_SECTION_\nIstorija\n_START_PARAGRAPH_\nPer savo egzistavimo laik\xc4\x85 Nazareth labai daug kart\xc5\xb3 kaitaliojo muzikin\xc4\xaf stili\xc5\xb3, muzikos pob\xc5\xabdis keit\xc4\x97si nuo Boogie (Razamanaz, 1973) iki Heavy metal (Hair of the Dog, 1975), nuo progresyvaus roko eksperiment\xc5\xb3 iki Pop muzikos. Neretai tiek pat skirdavosi ir skirtingos to paties albumo dainos._NEWLINE_Nazareth rim\xc4\x8diau prad\xc4\x97ta vertinti tik savo karjeros antrojoje pus\xc4\x97je, kai Rock muzik\xc4\x85 kritikai \xc4\x97m\xc4\x97 nagrin\xc4\x97ti retrospektyvi\xc5\xa1kai: \xc5\xa1i grup\xc4\x97 \xc4\xaf Hard Rock muzik\xc4\x85 \xc4\xafne\xc5\xa1\xc4\x97 daug viduram\xc5\xbei\xc5\xa1kos bei \xc5\xa1kot\xc5\xb3 muzikos element\xc5\xb3, koncertuose pirmoji prad\xc4\x97jo groti kitaip aran\xc5\xbeuot\xc4\x85 muzik\xc4\x85, kurioje dominavo \xc5\xa1iurk\xc5\xa1tus, kriokiantis gitar\xc5\xb3 skambesys, savo ritmika palaikantis mu\xc5\xa1amuosius\xc2\xa0\xe2\x80\x93 b\xc5\xabtent tokia muzika \xc5\xa1iek tiek v\xc4\x97liau prad\xc4\x97ta vadinti Heavy metal. Populiarios Nazareth balad\xc4\x97s, ypa\xc4\x8d\xc2\xa0\xe2\x80\x93 viena i\xc5\xa1 pirm\xc5\xb3j\xc5\xb3 pasaulyje Rock balad\xc5\xbei\xc5\xb3 \xe2\x80\x9eLove Hurts\xe2\x80\x9c padar\xc4\x97 \xc4\xaftak\xc4\x85 v\xc4\x97lesniems Pop muzikos atlik\xc4\x97jams. Grup\xc4\x97 viena pirm\xc5\xb3j\xc5\xb3 \xc4\x97m\xc4\x97 naudoti \xc4\xafvairi\xc5\xb3 monstr\xc5\xb3 pie\xc5\xa1inius savo plok\xc5\xa1teli\xc5\xb3 apipavidalinimui._NEWLINE_Vos kelios Nazareth atliktos dainos yra pakliuvusios \xc4\xaf Anglijos ar JAV topus, ta\xc4\x8diau Nazareth sukurtos dainos, pergrotos populiari\xc5\xb3 atlik\xc4\x97j\xc5\xb3 (Aerosmith, Ace of Bace ir daugelio kit\xc5\xb3), \xc4\xaf topus yra pakliuv\xc4\x99 de\xc5\xa1imtis, jei ne \xc5\xa1imtus kart\xc5\xb3.'